Potilastietojärjestelmän käyttökatko 16.–17.3. välisenä yönä – soita aina ennen päivystykseen hakeutumista

Etelä-Karjalan hyvinvointialueen potilastietojärjestelmän käyttökatko aiheuttaa viivettä päivystysvastaanotoilla maanantaista 16.3.2026 klo 22 alkaen aina tiistaille 17.3.2026 klo 6 saakka. Potilastietojärjestelmän päivityksestä johtuva käyttökatko hidastaa sen aikaista vastaanottotoimintaa. Ota aina yhteyttä hoidon tarpeen arviointiin ennen päivystykseen tai kiirevastaanotolle hakeutumista.

Ammattilaisilla on käyttökatkon aikana käytössään potilastietojärjestelmän varajärjestelmä.

Ylilääkäri Pekka Korvenoja hyvinvointialueelta kertoo:
– Aina ennen päivystykseen tuloa kannattaa ensin soittaa Päivystysavun puhelinnumeroon 116 117 tai käyttää muita yhteystapoja hoidon tarpeen arviointiin.
– Järjestelmän käyttökatkon aikana ja sen jälkeisenä aamuna odotusajat voivat pidentyä. Toivomme tähän asiakkailta kärsivällisyyttä.

Hoidontarpeen arviointi ja ajanvaraus tehdään joko puhelimitse tai verkossa.

Voi soittaa hyvinvointiasemiemme puhelinpalveluun 05 352 7260 (ma–pe 7–20).

Voi käyttää Oma Ekhvan chat–palvelua (avoinna joka päivä klo 8–20).

Voi soittaa Päivystysapuun 116 117 (palvelee vuorokauden ympäri).

Voi ottaa yhteyttä myös Omaolon oirearvion digikanavan kautta.

Hoidontarpeen arviosta asiakas saa sairauteensa kotihoito-ohjeet, ja tarvittaessa hänet ohjataan kiirevastaanotolle, päivystykseen tai hän saa ajan hyvinvointiaseman lähivastaanotolle tai etävastaanotolle.

Hätätilanteissa ja kiireellisissä tilanteissa hoitoon on hakeuduttava välittömästi soittamalla hätänumeroon 112

Hätätilanteissa ihminen on hengenvaarassa. Tällaisia tilanteita ovat esimerkiksi sydänpysähdys, kova rintakipu, tajuttomuus, hengittämättömyys tai voimakas hengenahdistus, kouristelu, halvausoireet, kuten äkillinen raajan velttous tai puhevaikeudet, liikenneonnettomuus ja muut vakavat tapaturmat​.

Oireita, jotka vaativat kiireellistä arviota tai hoitoa ovat esimerkiksi uusi rytmihäiriö, äkillisesti alkanut kova päänsärky, kova vatsakipu, äkillisesti merkittävästi alentunut yleisvointi tai runsas verenvuoto.

Lisätietoja medialle:

Pekka Korvenoja, ylilääkäri, puh. 040 139 0451, pekka.korvenoja@ekhva.fi